— У асноўным аўтаспынам і некалькі разоў такімі яго разнавіднасьцямі, як авіяспын і гідраспын (напрыклад, у мінулым годзе плыў спадарожным паромам у Інданэзіі, і мне нават дазволілі крыху пакіраваць, пакруціць штурвалам). Але даводзілася перамяшчацца і аўтобусам, і цягнікі я вельмі люблю. За папярэднія 12 месяцаў праехаў чыгункай каля 30 тысяч кілямэтраў па 12 краінах Азіі і Эўропы, правёў у цягніках нямала начэй і дзён, вандраваў і самым працяглым чыгуначным маршрутам у сьвеце — Уладзівасток — Масква — а гэта 9301 кілямэтар, 7 дзён і 7 начэй; дарэчы, квіток каштаваў усяго 70 даляраў. Я пляную свае вандроўкі так, каб пералятаць толькі акіян, а пасьля ўжо па зямлі — ад порту да порту. Я б вельмі хацеў больш вандраваць праз моры і акіяны паромамі, але, на жаль, такі від вандровак вельмі дарагі, авіяпералёты часьцей за ўсё нашмат таньнейшыя. Увогуле, вольны падарожнік без патрэбы не карыстаецца самалётам, але бываюць моманты, калі гэта вельмі танна, ці вельмі зручна, ці ты вельмі сьпяшаесься. Тады — так, сядаю ў самалёт. Сапраўды, бываюць вельмі заманлівыя прапановы. Напрыклад, напрыканцы мінулага году лятаў за 15 эўра ў Рым, дзе рады быў прысутнічаць на адкрыцьці папай Францішкам Сьвятых варотаў у саборы Сьвятога Пятра ў Ватыкане. Гэтая падзея адбываецца раз на 25 гадоў, каб кожнае пакаленьне людзей магло паўдзельнічаць. А затым, праз тры тыдні, за 10 эўра пераляцеў у Ізраіль — на Божае Нараджэньне ў Бэтлееме з начной сьвяточнай літургіяй у месцы, дзе Хрыстос нарадзіўся… Было шмат вернікаў з розных куткоў плянэты, трансьляцыя на шматлікія краіны сьвету, вельмі моцныя ўражаньні…